Sunningdale: Vermeende rowers ná jaagtog aangekeer | Netwerk24
Deur Ané van Zyl 16 April 2021 19:12
Die voertuig waarin die verdagtes was, was uiteindelik by Ysterplaat in 'n ongeluk. Een van die drie verdagtes het weggekom, maar die polisie het die ander twee in hegtenis geneem, sê kol. Andrè Traut, polisiewoordvoerder.
Die twee verdagtes, van onderskeidelik 29 en 39 jaar oud, sal Maandag in die landdroshof in Kaapstad verskyn. Hulle word daarvan verdink dat hulle die vrou van haar besittings en haar voertuig beroof het nadat hulle haar in haar huis oorval en vasgebind het.
Nadat die rowers weg is, het die vrou haarself losgewikkel en die polisie ontbied.
Die voertuig is deur die stad se veiligheidskameras opgemerk, waarna die beheerkamer die lede op die grond van die voertuig se ligging verwittig het. Die voertuig is deur die polisie en lede van 'n private veiligheidsmaatskappy agternagesit.